*Projekts*

LATVIJAS REPUBLIKAS MINISTRU KABINETS

2013.gada Noteikumi Nr.\_\_\_\_\_\_

Rīgā (prot. Nr. ­­ .§)

**Kārtība, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātajai izglītības iestādei**

Izdoti saskaņā ar

Izglītības likuma

14.panta 36.punktu

**I. Vispārīgie jautājumi**

1. Noteikumi nosaka kārtību, kādā pašvaldība atbilstoši tās noteiktajām vienam izglītojamajam nepieciešamajām vidējām izmaksām attiecīgās pašvaldības izglītības iestādēs sedz pirmsskolas izglītības programmas (no pusotra gada vecuma līdz pamatizglītības ieguves uzsākšanai) izmaksas privātajai izglītības iestādei Izglītības likuma [17.panta](http://likumi.lv/doc.php?id=50759#p17) 2.1 daļā minētajā gadījumā (turpmāk tekstā – pašvaldības atbalsts);

2. Pašvaldības atbalsts ir paredzēts norēķiniem ar privāto izglītības iestādi par pirmsskolas izglītības programmas apguvi darba dienās (ne mazāk kā 8 stundas dienā) Izglītības iestāžu reģistrā reģistrētā privātā izglītības iestādē, kura īsteno licencētu vispārējās vai speciālās pirmsskolas izglītības programmu (turpmāk – privātā izglītības iestāde).

3. Pašvaldības atbalsts ir paredzēts norēķiniem par pirmsskolas izglītības apguvi privātā izglītības iestādē, ar kuru bērna likumīgais pārstāvis ir noslēdzis līgumu par izglītības pakalpojuma sniegšanu un kura ir reģistrējusi bērnu Valsts izglītības informācijas sistēmā normatīvajos aktos noteiktā kārtībā.

4. Pašvaldības atbalsts par privātās izglītības iestādes pakalpojumiem nav paredzēts bērna ēdināšanas izdevumu segšanai.

**II. Pašvaldības atbalsta apmērs un piešķiršanas kārtība**

5. Pašvaldības atbalsts par vienu bērnu tiek noteikts apmērā, kas atbilst pašvaldībā, kurā ir deklarēta bērna dzīvesvieta, noteiktajām vienam izglītojamajam nepieciešamajām vidējām izmaksām pirmsskolas izglītības iestādēs pirmsskolas izglītības programmas īstenošanai.

6. Pašvaldība var noteikt lielāku pašvaldības atbalstu, par šo noteikumu 5.punktā minēto izmaksu apmēru, atbilstoši savām budžeta iespējām.

7. Ja maksa par pirmsskolas izglītības pakalpojumu privātā izglītības iestādē ir mazāka nekā pašvaldības atbalsts, tad pašvaldības atbalsts tiek nodrošināts tādā apmērā, kāda ir maksa par pirmsskolas izglītības pakalpojumu privātā izglītības iestādē.

8. Pašvaldības atbalsts netiek piešķirts par dienām, kad bērns bez attaisnojoša iemesla neapmeklē privāto izglītības iestādi. Šādā gadījumā pašvaldības atbalsts tiek rēķināts proporcionāli privātās izglītības iestādes apmeklējuma dienu skaitam. Par attaisnojošu iemeslu privātās izglītības iestādes neapmeklēšanai šo noteikumu izpratnē ir uzskatāma bērna prombūtne veselības stāvokļa dēļ, ko apliecina ģimenes ārsta izziņa.

9. Pašvaldības atbalsta izmaksu par privātās izglītības iestādes pakalpojumiem pārtrauc pēc 30 dienām no brīža, kad bērnam tiek piedāvāta vieta pašvaldības pirmsskolas izglītības iestādē, kuras rindā bērns ir reģistrēts. Ja bērns tiek uzņemts pašvaldības pirmsskolas izglītības iestādē, pašvaldības atbalsts par privātās izglītības iestādes sniegtajiem pakalpojumiem tiek aprēķināts proporcionāli dienu skaitam, kad bērns ir apmeklējis privāto izglītības iestādi.

10. Privātai izglītības iestādei visā pašvaldības atbalsta izmaksas periodā ir pienākums samazināt bērna likumīgā pārstāvja līdzfinansētās daļas apmēru tādā apjomā, kas atbilst izmaksātajam pašvaldības atbalsta apmēram.

11. Privātā izglītības iestāde katru mēnesi līdz piektajam datumam pašvaldības noteiktā kārtībā iesniedz pašvaldībā pieprasījumu pašvaldības atbalsta saņemšanai.

12. Pašvaldības atbalstu par iepriekšējo mēnesi pašvaldība izmaksā desmit darba dienu laikā pēc privātās izglītības iestādes iesnieguma saņemšanas ar pārskaitījumu attiecīgās privātās izglītības iestādes kontā kredītiestādē.

13. Ja bērns, par kuru tiek saņemts pašvaldības atbalsts, tiek deklarēts citā pašvaldībā un turpina izglītības ieguvi privātajā izglītības iestādē, pašvaldības atbalsta piešķiršana tiek atkārtoti izvērtēta atbilstoši situācijai pašvaldībā, kurā tiek deklarēta bērna dzīvesvieta.

14. Privātās izglītības iestādes pienākums ir atmaksāt pašvaldības atbalsta summas pārmaksu, ja tā izveidojusies privātās izglītības iestādes vainas dēļ, sniedzot nepatiesu vai nepilnīgu informāciju vai nepaziņojot par apstākļiem, kuri ietekmē tiesības uz pašvaldības atbalstu. Privātā izglītības iestāde mēneša laikā pēc pašvaldības rakstiska paziņojuma saņemšanas atmaksā pašvaldības atbalsta pārmaksātos līdzekļus pašvaldības kontā, kurš norādīts pašvaldības rakstiskajā paziņojumā.

**III. Noslēguma jautājumi**

15. 2014. un 2015.gadā papildus pašvaldības atbalstam tiek noteikts valsts atbalsts ar šādiem nosacījumiem:

15.1. valsts atbalsta apmērs par vienu bērnu tiek noteikts līdz 142 *euro*  mēnesī, ievērojot nosacījumu, ka valsts atbalsta un pašvaldības piešķirtā atbalsta kopējais apjoms (turpmāk – kopējais atbalsts) vienam bērnam nepārsniedz:

15.1.1. 228 *euro* – Rīgas plānošanas reģionā esošā privātā izglītības iestādē;

15.1.2. 185 *euro* – ārpus Rīgas plānošanas reģiona esošā privātā izglītības iestādē.

15.2. Valsts atbalsta līdzekļi par privātās izglītības iestādes pakalpojumiem nav paredzēti bērna ēdināšanas izdevumu segšanai.

9

 15.3. Ja maksa par pirmsskolas izglītības pakalpojumu privātā izglītības iestādē ir šo noteikumu 15.1.1. vai 15.1.2. apakšpunktā minētajā apmērā vai mazāka par to, valsts atbalsts tiek piešķirts atbilstoši starpībai starp līgumā par izglītības pakalpojumu sniegšanu noteikto pakalpojuma cenu un pašvaldības piešķirto atbalstu, bet ne vairāk par 142 *euro* .

10

15.4. Ja maksa par pirmsskolas izglītības pakalpojumu privātā izglītības iestādē ir lielāka par šo noteikumu 15.1.1. un 15.1.2. apakšpunktā minēto kopējā atbalsta apmēru, valsts atbalsts tiek piešķirts atbilstoši starpībai starp kopējā atbalsta summu un pašvaldības piešķirto pabalstu, bet ne vairāk par 142 *euro*.

11

15.5. Ja pašvaldības piešķirtais atbalsts par bērnu ir šo noteikumu 15.1.1. vai 15.1.2.apakšpunktā minētajā apmērā vai lielāks par to, valsts atbalsts netiek paredzēts.

15.6. Pašvaldības katru mēnesi līdz piektajam datumam nosūta Izglītības un zinātnes ministrijai informāciju par bērniem, kuri iepriekšējā mēnesī bija reģistrēti uzņemšanai pašvaldības pirmsskolas izglītības iestādē, bet saņēma pakalpojumu privātā izglītības iestādē. Pašvaldība informāciju par bērniem aizpilda atbilstoši šo noteikumu 1.[pielikumam](http://likumi.lv/doc.php?id=258794#piel3). Pašvaldība informāciju Izglītības un zinātnes ministrijai nosūta pa pastu, iesniedz personīgi vai elektroniska dokumenta veidā atbilstoši normatīvajiem aktiem par elektronisko dokumentu noformēšanu.

15.7. Privātai izglītības iestādei visā valsts atbalsta izmaksas periodā ir pienākums samazināt bērna likumīgā pārstāvja līdzfinansētās daļas apmēru tādā apjomā, kas atbilst izmaksātajam kopējam atbalsta apmēram. Ja valsts atbalsta izmaksas periodā privātā izglītības iestāde paaugstina pakalpojuma cenu, tā sniedz Izglītības un zinātnes ministrijai pamatojumu par cenas pieaugumu.

15.8. Valsts atbalsts tiek piešķirts pēc valsts atbalsta pieprasījuma iesniegšanas Izglītības un zinātnes ministrijā. Privātā pirmsskolas izglītības iestāde pieprasījumu valsts atbalsta saņemšanai par iepriekšējo mēnesi aizpilda atbilstoši šo noteikumu 2.pielikumam un līdz katra nākamā mēneša piektajam datumam nosūta Izglītības un zinātnes ministrijai. Valsts atbalsta pieprasījumu nosūta pa pastu, iesniedz personīgi vai iesniedz elektroniska dokumenta veidā atbilstoši normatīvajiem aktiem par elektronisko dokumentu noformēšanu.

15.9. Izglītības un zinātnes ministrija desmit darba dienu laikā pēc pieprasījuma par valsts atbalsta maksājumu saņemšanas veic pārskaitījumu attiecīgās privātās izglītības iestādes kontā kredītiestādē.

15.10. Privātās izglītības iestādes pienākums ir atmaksāt Izglītības un zinātnes ministrijas izmaksātās valsts atbalsta summas pārmaksu mēneša laikā no konstatēšanas brīža, ja tā izveidojusies privātās izglītības iestādes vainas dēļ, sniedzot nepatiesu vai nepilnīgu informāciju vai nepaziņojot par apstākļiem, kuri ietekmē tiesības uz valsts atbalstu.

15.11. Valsts atbalsts par 2015.gada decembri privātai izglītības iestādei tiek piešķirts, pamatojoties uz iesniegto finansējuma pieprasījumu par novembri. Ja pēc privātās izglītības iestādes valsts atbalsta pieprasījuma saņemšanas par 2015.gada decembri tiek konstatēta valsts atbalsta pārmaksa, privātā izglītības iestāde mēneša laikā neizlietotos valsts atbalsta līdzekļus ieskaita Izglītības un zinātnes ministrijas atvērtajā kontā Valsts kasē normatīvajos aktos noteiktajā kārtībā. Izglītības un zinātnes ministrija neizlietotos valsts atbalsta līdzekļus pārskaita valsts pamatbudžeta ieņēmumos.

16.Noteikumi stājas spēkā 2014.gada 1.janvārī.

Ministru prezidents V. Dombrovskis

Izglītības un zinātnes ministrs V. Dombrovskis

12.12.2013. 10:00

1060

L.Sprūde

67047869 liveta.sprude@izm.gov.lv